苏轼
白水山佛迹岩（罗浮之东麓也，在惠州东北二
何人守蓬莱，夜半失左股。
浮山若鹏蹲，忽展垂天羽。
根株互连络，崖峤争吞吐。
神工自炉鞲，融液相缀补。
至今余隙罅，流出千斛乳。
方其欲合时，天匠麾月斧。
帝觞分余沥，山骨醉后土。
峰峦尚开阖，涧谷犹呼舞。
海风吹未凝，古佛来布武。
当时汪罔氏，投足不尽拇。
青莲虽不见，千古落花雨。
双溪汇九折，万马腾一鼓。
奔雷溅玉雪，潭洞开水府。
潜鳞有饥蛟，掉尾取渴虎。
我来方醉后，濯足聊戏侮。
回风卷飞雹，掠面过强弩。
山灵莫恶剧，微命安足赌。
此山吾欲老，慎勿厌求取。
溪流变春酒，与我相宾主。
当连青竹竿，下灌黄精圃。